**Recep Tayyip Erdoğan** (uttales *redsjˈep tajjˈip ˈerdoan*) (født 26. februar 1954) er en tyrkisk politiker. Han var Tyrkias statsminister fra 14. mars 2003 til 28. august 2014, og har vært Tyrkias president siden 28. august 2014. Han var leder av Rettferdighets- og utviklingspartiet (AKP). 

10. august 2014 ble Erdogan Tyrkias første valgte president etter å ha vunnet det første direkte presidentvalget i Tyrkia med 51,71 % av stemmene. Han har siden blitt gjenvalgt for femårsperioder ved presidentvalgene i 2018 og 2023, sist gang i en andre valgomgang mot opposisjonens samlingskandidat Kemal Kılıçdaroğlu.

Bakgrunn
--------

I 1965 fullførte han sin grunnskoleutdannelse ved Kasımpaşa Piyale Elementary School og ble i 1973 uteksaminert fra Istanbul Religious Vocational High School (İmam Hatip Lisesi). På den tiden kunne kandidatene fra religiøse yrkesfaglige videregående skoler ikke gå på universitetet (på grunn av tyrkiske sekulære lover). Han studerte til slutt bedriftsøkonomi ved fakultet for økonomi og administrativ vitenskap ved Marmara-universitetet i Istanbul (som da var kjent som Aksaray School of Economics and Commercial Sciences) og mottok sin grad i 1981. Han spilte også fotball på halv- og helprofesjonelt nivå en periode. Sin politiske skolering fikk han under Necmettin Erbakan i det nå oppløste Nasjonale redningspartiet. Etter militærkuppet i 1980 ble alle politiske partier forbudt, men etter demokratiseringen i 1983 dannet tidligere medlemmer av Redningspartiet Velferdspartiet (*Refah Partisi*). Erdoğan ble valgt til partileder i 1985. Ved valget i 1991 brøt Velferdspartiet sperregrensen på 10 %, og Erdoğan ble innvalgt i Nasjonalforsamlingen *Meclis* som parlamentsmedlem fra Istanbul.

Politisk virke
--------------

Ved lokalvalget i 1994 ble Velferdspartiet største parti, og Erdoğan ble ordfører i Istanbul. Her vant han ry som en effektiv administrator; han sørget for å effektivisere byens transportsystem, og iverksatte samtidig populære byfornyelsesprogrammer.

I siste halvdel av 1990-åra var tyrkisk politikk inne i en kaotisk periode. I 1996 ble Velferdspartiet erklært grunnlovsstridig, hvoretter medlemmene straks organiserte seg i Dydspartiet (*Fazilet Partisi*), som i sin tur ble funnet grunnlovsstridig i 1999. Dessuten ble Erdoğan i 1998 dømt til fire måneders fengsel for å ha oppfordret til religiøst hat etter at han på et politisk møte leste høyt fra et kontroversielt dikt.

I 1999 oppsto det en splittelse blant medlemmene av det tidligere Velferdspartiet mellom tradisjonalister som ville være tro mot den islamske bevegelsen og Erdoğans fraksjon, som ville forene islamske verdier med et sekulært demokratisk system. De siste organiserte seg da i AK Parti, mens tradisjonalistene dannet Saadet Partisi.

Ved valget i november 2002 var det stor misnøye med den økonomiske politikken til de etablerte partiene og med måten de hadde håndtert jordskjelvet i 1999, og AK Parti fikk 34,3 % av stemmene og rent flertall i nasjonalforsamlingen. 

Siden Erdoğan var blitt dømt til fengsel i 1999, kunne han ikke stille som kandidat ved valget i 2002 på grunn av en bestemmelse i grunnloven om at straffedømte ikke kunne ha politiske verv. Abdullah Gül ble derfor statsminister, men vek plassen for Erdoğan da denne bestemmelsen i grunnloven ble opphevet. Erdoğan ble i mars 2003 bedt av presidenten å danne regjering. Erdoğans regjering har til tider hatt et anspent forhold til landets militære ledere, som har ment at den setter den nasjonale enheten på spill med en påstått islamistisk politikk. Erdoğan er også blitt utsatt for kritikk av den sekulære intellektuelle eliten, fordi han ville at eksamenskarakterene til yrkesorienterte videregående skoler, deriblant de offentlige imam-skolene (Imam Hatip-skolene), skulle telle like mye som karakterene til allmenne-orienterte videregående skoler ved opptak til universiteter og høyskoler. Han fikk også mye kritikk fordi han ville tillate religiøse symboler på universitetene, deriblant bruken av hijab. Røykeforbudet som Erdoğan innførte etter Norge og Irland, fikk også kritikk fra den sekulære eliten.

I utenrikspolitikken har Erdoğan fortsatt å pleie vennskapelige forbindelser med både USA og Israel – selv om forholdene til begge land har vært igjennom kriser – samtidig som han prøver å bedre forbindelsene til de arabiske nabolandene (som kritiserer Tyrkia for sitt sekulære styresett), mens EU-forhandlingene kanskje er det viktigste området i utenrikspolitikken. Dessuten har han fått i stand en oppmyking av forholdet til Hellas ved å gi avkall på en hard linje i Kypros-spørsmålet. I mai 2004 ble han den første tyrkiske statsminister som gjestet Hellas siden 1988, og den første som besøkte den tyrkiske minoriteten i det greske Thrakia siden 1952. Besøket ble en diplomatisk triumf, da den greske statsministeren, Costas Caramanlis, kunngjorde at Hellas ville støtte Tyrkias søknad om EU-medlemskap.

Etter Gaza-krigen har Erdoğan vært den politiske lederen både i Tyrkia og ut i verden som har kommet med de skarpeste kritikkene til Israel, noe som toppet seg etter Israels bording av hjelpeflåten Mavi Marmara til Gaza, noe som førte til at 9 sivile ble drept og flere alvorlig skadet.

Under valget 12. juni 2011 ble han gjenvalgt for en tredje periode, etter at AKP fikk 49,83 % av stemmene.

Etter valget 7. juni 2015 fikk ikke Erdoğans parti den tilstrekkelige majoriteten for å danne regjering, koalisjonsforhandlinger brøt sammen og presidenten har selv foreslått (per 21. august) nyvalg til 1. november. 

### Kuppforsøket i 2016

Fredag 15. juli 2016 ble det gjennomført et kuppforsøk mot regjeringen i Tyrkia. Etter dette innførte Erdoğan unntakstilstand der han satte til side Den europeiske menneskerettskonvensjonen (EMK) (med henvisning til konvensjonens artikkel 15 om fravik i krisesituasjoner), han gav reiseforbud for akademikere og avsatte over 50000 dommere og andre offentlige tjenestemenn.

### Lokalvalg i 2024

Ved lokalvalget 31. mars 2024 gikk Erdogans tilbake over mesteparten av landet. I Istanbul, landets suverent største by og økonomisk sentrum, fikk Ekrem İmamoğlu over 50 % av stemmene til vervet som ordfører og slo ut kandidaten fra Erdogans parti. I Anakara fikk Mansur Yavas fra opposisjonspartiet over 60 % av stemmene. Det republikanske folkepartiet vant valget blant annet i storbyene Izmir, Adana, Antalya og Bursa. AKP fikk flertall i noen distrikter i det indre av Anatolia.

Referanser
----------

1. ↑   Brockhaus Enzyklopädie, brockhaus.de, besøkt 9. oktober 2017[Hentet fra Wikidata]
2. ↑   Munzinger Personen, oppført som Recep Tayyip Erdogan, Munzinger IBA 00000022729, besøkt 9. oktober 2017[Hentet fra Wikidata]
3. ↑   Discogs, oppført som Recep Tayyip Erdogan, Discogs artist-ID 4808109, besøkt 9. oktober 2017[Hentet fra Wikidata]
4. ↑   Folkerepublikken Kinas utdannelsesministerium, verkets språk kinesisk, www.moe.gov.cn, besøkt 11. april 2019[Hentet fra Wikidata]
5. ↑   MGIMO, «Honorary Doctorates», arkiveringsdato 29. juni 2019, arkiv-URL web.archive.org, verkets språk engelsk, besøkt 29. juni 2019[Hentet fra Wikidata]
6. ↑  Fosshagen, Kjetil: Recep Tayyip Erdoğan i Store norske leksikon på snl.no. Hentet 2. februar 2023 fra
7. ↑  og Cumhurbaşkanlığı Seçimi
8. ↑  Aida Khorami, Sidsel Wold, Åse Marit Befring, Mari Reisjå og Isak Løve Pilskog Loe (28. mai 2023). «Erdogan har vunnet valget». NRK. Besøkt 29. mai 2023. CS1-vedlikehold: Flere navn: forfatterliste (link)
9. ↑  «Profile: Recep Tayyip Erdogan» **(engelsk)**. BBC. 18. juli 2007. Arkivert fra originalen 14. mars 2021. Besøkt 2. april 2021.
10. 1 2  «BBC NEWS». 4. november 2002. Besøkt 11. juni 2013.
11. ↑  «CNN.com - Turkish PM quits for Erdogan - Mar. 11, 2003». 11. mars 2003. Besøkt 11. juni 2013.
12. ↑  «Tyrkia opphever menneskerettigheter under unntakstilstanden». *VG*. Besøkt 6. oktober 2016.
13. ↑  «Turkish local elections: Opposition stuns Erdogan with historic victory» **(engelsk)**. 31. mars 2024. Besøkt 1. april 2024.

Litteratur
----------

* Nilas Johnsen *Erdogan* Aschehoug 2019 ISBN 9788203297311

Eksterne lenker
---------------

* Wikiquote: Recep Tayyip Erdoğan – sitater
* (tr) Offisielt nettsted Rediger på Wikidata

* (en) Recep Tayyip Erdoğan – kategori av bilder, video eller lyd på Commons Rediger på Wikidata

* (en) Recep Tayyip Erdoğan – galleri av bilder, video eller lyd på Commons Rediger på Wikidata
* (en) Recep Tayyip Erdoğan på Internet Movie Database Rediger på Wikidata

* (en) Recep Tayyip Erdoğan hos The Movie Database Rediger på Wikidata
* (en) Recep Tayyip Erdoğan på Discogs Rediger på Wikidata

* (en) Recep Tayyip Erdoğan på Discogs Rediger på Wikidata

* (en) Recep Tayyip Erdoğan på MusicBrainz Rediger på Wikidata
* Recep Tayyip Erdoğan på Twitter Rediger på Wikidata

* Recep Tayyip Erdoğan på Facebook Rediger på Wikidata

* Recep Tayyip Erdoğan på Instagram Rediger på Wikidata

* Recep Tayyip Erdoğan på YouTube Rediger på Wikidata

* Recep Tayyip Erdoğan på Telegram Rediger på Wikidata

  


| * v
* d
* r
Presidenter i Republikken Tyrkia |
| --- |
| 
* Kemal Atatürk (1923–38)
* İsmet İnönü (1938–50)
* Celâl Bayar (1950–60)
* Cemal Gürsel (1960–66)
* Cevdet Sunay (1966–73)
* Fahri Korutürk (1973–80)
* Kenan Evren (1982–89)
* Turgut Özal (1989–93)
* Süleyman Demirel (1993–00)
* Ahmet Necdet Sezer (2000–07)
* Abdullah Gül (2007–14)
* Recep Tayyip Erdoğan (2014–dd)

 | Tyrkias flagg |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NKC **·** BBC Things **·** Munzinger (iba) **·** MusicBrainz **·** Discogs **·** Discogs
 |